19 November: Jy is in totale beheer van jou tong. – Jan van der Watt - www.bybelkennis.co.za
by Mitch Kalp · Published 19/11/2017 · Updated 14/11/2017
Jak 3:1-12 (fokus 3:1-12)
Ons kan dikwels in 'n paar sekondes wonde in iemand se lewe slaan wat jare, ja, soms 'n leeftyd kan neem om te genees. En die gevaarlike wapen waarmee ons dit kan regkry, is met ons tong. Dit is 'n klein liggaamsdeeltjie, maar het die krag van 'n bosvuur, sê Jakobus (5).
Die tong is soos die sneller van 'n rewolwer. Jy sien dit eintlik nie eers raak nie, maar jy hoor die koeël klap. Ja, jy sien 'n groot skip draai, maar die klein roer onder die water kom jy nie eers agter nie. Juis daarom moet ons so versigtig wees. Wat onskuldig mag lyk kan baie seer maak. Die skewe woord wat vir 'n sensitiewe mens gesê word, kan diep sny. Die paar woorde geskinder kan 'n veldbrand begin wat later so onbeheersd brand dat jy dit nie meer kan keer nie. 'n Onbesonne opmerking kan jy nooit terugtrek en die skade wat dit doen nooit keer nie.
Ons moet dus dink voor ons praat en nie praat om te hoor wat ons dink nie. Voordat ons iets sê moet ons eers die konsekwensies daarvan deurdink. Gaan dit wat jy nou gaan sê opbou of afbreek? As dit iemand gaan seermaak, moet jy maar liewer jou woorde sluk en jou tong agter toe lippe wegsteek. As jou tong nie die waarheid laat hoor of tot eer van God praat nie, hou dit maar liewer stil.
Die groot voordeel is dat jy totaal in beheer van jou tong is. Die tong kan nie op sy eie werk nie. As jy nie jou mond oopmaak en jou tong beweeg nie, kan daar niks gebeur nie. Jy is in totale beheer van hierdie gevaarlike wapen. Moet asseblief nie bosbrande rondom jou aan die brand steek nie. Uiteindelik brand dit jou ook maar.